અને આમ તમે તમારા જિદ્દી અને જક્કી, સ્વાર્થી અને ઘમંડી સ્વભાવ અને વ્યવહાર સાથે પણ કૉલેજ તો પૂરી કરી લીધી. પછી તમારાં મમ્મી-પપ્પા તમારા માટે યોગ્ય મુરતિયાની શોધમાં લાગી ગયાં. બે-ત્રણ, મુરતિયા રિજેક્ટ કર્યા પછી, ચહેરેમહોરે, નાકેનકશે રૂડો-રૂપાળો, સ્વભાવે શાલીન અને પ્રકૃતિથી ધીર-ગંભીર એવા “વિશ્વાસ” નામના મુરતિયા ઉપર તમારી નજર ઠરતાં લગ્ન કરી મા-બાપ ઉપર ઉપકાર કરતાં હોય એમ હશે ! ચાલશે ! કહી તમે સંમતિની મહોર મારી દીધી અને વિશ્વાસની પરણેતર બની તમે તમારા શ્વશુર ગૃહે આવી ગયાં.